Το 2020 η ΕΕ συνέχισε να δραστηριοποιείται ενεργά σε διαδικασίες των Ηνωμένων Εθνών που αφορούν την ανάπτυξη. Η Επιτροπή παρουσίασε επίσης το έγγραφο εργασίας των υπηρεσιών της Επιτροπής με τίτλο «Delivering on the UN’s Sustainable Development Goals – A comprehensive approach» [Επίτευξη των στόχων των Ηνωμένων Εθνών για τη βιώσιμη ανάπτυξη – Μια ολοκληρωμένη προσέγγιση] , που ανταποκρίνεται στην δέσμευση της ΕΕ στην ατζέντα του 2030. Με τη στήριξη της ΕΕ, θεσπίστηκαν Ολοκληρωμένα Εθνικά Πλαίσια Χρηματοδότησης (INFF) για την ανάπτυξη στρατηγικών χρηματοδότησης υπό τη διαχείριση των χωρών για την επίτευξη προόδου αναφορικά με τους ΣΒΑ.

Η Αφρική παρέμεινε βασική προτεραιότητα για την ΕΕ το 2020. Τον Μάρτιο η Επιτροπή και ο ύπατος εκπρόσωπος της Ένωσης για θέματα Εξωτερικής Πολιτικής και Πολιτικής Ασφαλείας παρουσίασαν το όραμά τους για την ενίσχυση της εταιρικής σχέσης της ΕΕ με την Αφρική στην κοινή ανακοίνωση με τίτλο «Προς μια ολοκληρωμένη στρατηγική με την Αφρική» . Πρότειναν την εμβάθυνση της συνεργασίας σε πέντε βασικούς τομείς: πράσινη μετάβαση, ψηφιακός μετασχηματισμός, βιώσιμη ανάπτυξη και θέσεις εργασίας, ειρήνη και διακυβέρνηση, μετανάστευση και κινητικότητα.

Η ΕΕ, μαζί με τα κράτη μέλη της, παραμένουν οι κορυφαίοι χορηγοί ανθρωπιστικής βοήθειας στον κόσμο. Ο προϋπολογισμός της ΕΕ για την ανθρωπιστική βοήθεια για το 2020 ανήλθε σε 2 138 εκατ. EUR.

Το 2020 η ΕΕ χρηματοδότησε ανθρωπιστικές οργανώσεις σε περισσότερες από 80 χώρες και περιφέρειες, μεταξύ άλλων στην Αϊτή, το Αφγανιστάν, τη Βενεζουέλα, το Νότιο Σουδάν, την Ουκρανία, την περιοχή του Σαχέλ, τη Συρία, την Τουρκία και την Υεμένη.

Το 2020 ο μηχανισμός πολιτικής προστασίας της Ένωσης ενεργοποιήθηκε 102 φορές —συμπεριλαμβανομένων 57 περιπτώσεων εκτός Ευρώπης— για διάφορες φυσικές και ανθρωπογενείς καταστροφές.

Το 2020 η ΕΕ συνέχισε να εφαρμόζει την Ευρωπαϊκή Πολιτική Γειτονίας (ΕΠΓ) της, προάγοντας μεταρρυθμίσεις και οικοδομώντας ανθεκτικότητα και ευημερία με τους εταίρους στην περιοχή γειτονίας της. Τον Μάρτιο του 2020 η Επιτροπή και ο ύπατος εκπρόσωπος της Ένωσης για θέματα Εξωτερικής Πολιτικής και Πολιτικής Ασφαλείας εξέδωσαν την κοινή ανακοίνωση με τίτλο «Πολιτική για την ανατολική εταιρική σχέση μετά το 2020: Ενίσχυση της ανθεκτικότητας — μια ανατολική εταιρική σχέση που αποφέρει αποτελέσματα για όλους», στην οποία καθορίζονται πέντε μακροπρόθεσμοι στόχοι πολιτικής, με την ανθεκτικότητα να αποτελεί οριζόντιο στόχο.

Τον Νοέμβριο του 2020 η 25η επέτειος της Διακήρυξης της Βαρκελώνης αποτέλεσε ευκαιρία για προβληματισμό αναφορικά με τις προτεραιότητες της εταιρικής σχέσης της ΕΕ με τις χώρες της Νότιας Γειτονίας. Η κοινή ανακοίνωση της Επιτροπής και του ύπατου εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας για την ανανέωση της εταιρικής σχέσης με τις χώρες της Νότιας Γειτονίας επικεντρώθηκε σε ζητήματα ανθρώπινης ανάπτυξης, βιώσιμης και χωρίς αποκλεισμούς οικονομικής ανάκαμψης και ενδυνάμωσης των νέων.

Όσον αφορά τα Δυτικά Βαλκάνια, η Επιτροπή ενέκρινε προτάσεις για την ενίσχυση της διαδικασίας ένταξης και τον Μάρτιο του 2020 το Ευρωπαϊκό Συμβούλιο ενέκρινε την απόφαση του Συμβουλίου Γενικών Υποθέσεων για έναρξη ενταξιακών διαπραγματεύσεων με τη Δημοκρατία της Αλβανίας και τη Δημοκρατία της Βόρειας Μακεδονίας. Στη σύνοδο κορυφής ΕΕ–Δυτικών Βαλκανίων της 6ης Μαΐου 2020, οι ηγέτες της ΕΕ επιβεβαίωσαν την αποφασιστικότητα της Ένωσης να εντείνει περαιτέρω τη δέσμευσή της για την περιοχή και χαιρέτισαν τη δέσμευση των χωρών-εταίρων των Δυτικών Βαλκανίων να εφαρμόσουν τις απαραίτητες μεταρρυθμίσεις.

Το 2020 επιτεύχθηκαν πολιτικές συμφωνίες σχετικά με το Ευρωπαϊκό Ταμείο Άμυνας και τον ευρωπαϊκό μηχανισμό για την ειρήνη. Στο πλαίσιο της Κοινής Πολιτικής Ασφάλειας και Άμυνας (ΚΠΑΑ), πολιτικές αποστολές και στρατιωτικές αποστολές και επιχειρήσεις (π.χ. στη Γεωργία, στον Δυτικό Ινδικό Ωκεανό, στο Ιράκ, στην Κεντροαφρικανική Δημοκρατία, στο Κόσοβο, στη Λιβύη, στο Μάλι, στον Νίγηρα, στη Νότια Μεσόγειο, στην Ουκρανία, στα Παλαιστινιακά Εδάφη και στη Σομαλία) συνέχισαν να στηρίζουν τους εταίρους μας και να αντιμετωπίζουν κρίσεις σε ολόκληρο τον κόσμο.

Μια νέα στρατιωτική επιχείρηση στο πλαίσιο της ΚΠΑΑ, η επιχείρηση IRINI της EUNAVFOR MED, ξεκίνησε στις 31 Μαρτίου 2020, με κύρια εντολή την επιβολή του εμπάργκο όπλων των Ηνωμένων Εθνών στη Λιβύη. Μετά από ολιστική στρατηγική ανασκόπηση της εμπλοκής στο Κέρας της Αφρικής στο πλαίσιο της ΚΠΑΑ, οι εντολές για τη στρατιωτική επιχείρηση Atalanta της EUNAVFOR, τη στρατιωτική αποστολή EUTM Σομαλία, και την πολιτική αποστολή οικοδόμησης ικανοτήτων (EUCAP) στη Σομαλία παρατάθηκαν έως τις 31 Δεκεμβρίου 2022. Η ΕΕ πρότεινε ένα νέο εργαλείο, τη Συντονισμένη Παρουσία στη Θάλασσα, για την ενίσχυση της ικανότητας της ΕΕ να ενεργεί ως πάροχος θαλάσσιας ασφάλειας. Τον Σεπτέμβριο συμφωνήθηκε σχέδιο πιλοτικής εφαρμογής για τον Κόλπο της Γουινέας.

Η Υπηρεσία Μέσων Εξωτερικής Πολιτικής (FPI) της ΕΕ ανέπτυξε 17 εκλογικές αποστολές και ελέγχους βάσει εγγράφων εξ αποστάσεως και στήριξε 14 εκλογικές διαδικασίες στη διάρκεια του 2020.

Στο πλαίσιο του Εξωτερικού Επενδυτικού Σχεδίου (ΕΕΣ), συστάθηκε το Ευρωπαϊκό Ταμείο για τη Βιώσιμη Ανάπτυξη (ΕΤΒΑ) με στόχο τη στήριξη επενδύσεων στην Αφρική και στη γειτονία της ΕΕ. Έως το τέλος του 2020 η Επιτροπή είχε υπογράψει συμβάσεις εγγύησης με χρηματοπιστωτικά ιδρύματα εταίρους συνολικής αξίας 1,55 δισ. EUR.

Το συνδυαστικό πλαίσιο της ΕΕ αποτελείται από επτά ενεργούς περιφερειακούς συνδυαστικούς μηχανισμούς. Το 2020 οι εν λόγω μηχανισμοί επένδυσαν πάνω από 900 εκατ. EUR σε έργα σε ολόκληρο τον κόσμο.

Η δημοσιονομική στήριξη εξακολουθεί να αποτελεί σημαντικό εργαλείο για τη στήριξη της εξωτερικής δράσης της ΕΕ. Η ΕΕ εκταμίευσε συνολικά 3 δισ. EUR για δημοσιονομική στήριξη το 2020.

Ο κοινός προγραμματισμός προωθεί μια κοινή ευρωπαϊκή στρατηγική ως βάση για τη σχέση μας με τις χώρες-εταίρους. Έως το τέλος του 2020 είχαν εκδοθεί 22 έγγραφα κοινού προγραμματισμού, συμπεριλαμβανομένου ενός νέου εγγράφου για τον Ισημερινό. Η επέκταση των εργαλείων οικοδόμησης θεσμών [τεχνική βοήθεια και ανταλλαγή πληροφοριών (TAIEX) και δράσεις αδελφοποίησης] το 2020 συντέλεσε στη μόχλευση της ευρωπαϊκής εμπειρογνωσίας σε παγκόσμιο επίπεδο.





ΠΑΓΚΟΣΜΙΕΣ ΠΡΟΤΕΡΑΙΟΤΗΤΕΣ

Το 2020 η ΕΕ προώθησε το όραμά της για βιώσιμη ανάπτυξη μέσω πραγματιστικών εταιρικών σχέσεων. Κατωτέρω παρατίθενται ορισμένα παραδείγματα που αναδεικνύουν τη συνεχιζόμενη δέσμευση της ΕΕ για τη βιωσιμότητα.

Ανθρώπινη ανάπτυξη

Η COVID-19 προκάλεσε το κλείσιμο σχολείων και πανεπιστημίων, επηρεάζοντας περισσότερους/περισσότερες από 1,5 δισεκατομμύρια μαθητές/μαθήτριες και σπουδαστές/σπουδάστριες σε ολόκληρο τον πλανήτη. Προγράμματα στήριξης της εκπαίδευσης που χρηματοδοτούνται από την ΕΕ, όπως η «Παγκόσμια Σύμπραξη για την Εκπαίδευση» (Global Partnership for Education), «Η εκπαίδευση δεν μπορεί να περιμένει» (Education Cannot Wait) και η «Εκπαίδευση σε καταστάσεις έκτακτης ανάγκης» (Education in Emergencies), αναπροσανατολίστηκαν για να παράσχουν χρηματοδότηση έκτακτης ανάγκης και να διασφαλίσουν τη μαθησιακή συνέχεια για περισσότερα από 355 εκατομμύρια παιδιά σε 66 χώρες. Θεσπίστηκαν ευέλικτες ρυθμίσεις για το πρόγραμμα Erasmus+ για να συνεχιστεί η στήριξη σε πανεπιστήμια, φοιτητές/φοιτήτριες και εκπαιδευτικό προσωπικό από χώρες-εταίρους.

Το 2020 η ΕΕ αύξησε σημαντικά τη στήριξή της για την πρόσβαση σε ύδρευση, αποχέτευση και υγιεινή —την πρώτη γραμμή άμυνας ενάντια στην COVID-19— σε χώρες όπως η Ακτή Ελεφαντοστού, το Καμερούν, η Νότια Αφρική, το Πακιστάν, το Σάο Τομέ και Πρίνσιπε, η Σενεγάλη και οι Φιλιππίνες.